Document ID: 32012D0226

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Απριλίου 2012
σχετικά με τη δεύτερη δέσμη κοινών στόχων ασφαλείας για το σιδηροδρομικό σύστημα
[κοινοποιηθείσα υπό τον αριθμό C(2012) 2084]
(Κείμενο που παρουσιάζει ενδιαφέρον για τον ΕΟΧ)
(2012/226/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (1), και ιδίως το άρθρο 7 παράγραφος 3 δεύτερο εδάφιο,
Εκτιμώντας τα ακόλουθα:
(1)
Η Επιτροπή διαβίβασε στον Ευρωπαϊκό Οργανισμό Σιδηροδρόμων (Οργανισμός) εντολή σύμφωνα με την οδηγία 2004/49/ΕΚ να εκπονήσει σχέδιο κοινών στόχων ασφαλείας («ΚΣΑ») και το σχετικό σχέδιο κοινών μεθόδων ασφαλείας για το χρονικό διάστημα από το 2011 έως το 2015. Ο Οργανισμός υπέβαλε στην Επιτροπή τις συστάσεις του σχετικά με τη δεύτερη δέσμη του σχεδίου ΚΣΑ. Η παρούσα απόφαση βασίζεται στις συστάσεις του Οργανισμού.
(2)
Σύμφωνα με τη μέθοδο που καθορίστηκε με την απόφαση 2009/460/ΕΚ της Επιτροπής, της 5ης Ιουνίου 2009, περί της έγκρισης κοινής μεθόδου ασφάλειας για την εκτίμηση της επίτευξης των στόχων ασφάλειας, όπως προβλέπεται στο άρθρο 6 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (2), και προκειμένου να καθοριστούν η πρώτη και η δεύτερη δέσμη ΚΣΑ σύμφωνα με την οδηγία 2004/49/ΕΚ, είναι αναγκαίος ο ποσοτικός προσδιορισμός των σημερινών επιδόσεων ασφαλείας των σιδηροδρομικών συστημάτων στα κράτη μέλη μέσω εθνικών τιμών αναφοράς ΕΤΑ (NRV). Η απόφαση 2009/460/ΕΚ ορίζει την ΕΤΑ ως μέτρο αναφοράς που καταδεικνύει, όσον αφορά το οικείο κράτος μέλος, το μέγιστο ανεκτό επίπεδο για κατηγορία σιδηροδρομικού κινδύνου. Όμως εάν η ΕΤΑ είναι υψηλότερη από τον αντίστοιχο ΚΣΑ που υπολογίστηκε με τη μέθοδο, το μέγιστο ανεκτό επίπεδο κινδύνου για κράτος μέλος είναι ο αντίστοιχος ΚΣΑ που προκύπτει από τις ΕΤΑ, με τη μέθοδο που εκτίθεται στην ενότητα 2.2 του παραρτήματος της απόφασης 2009/460/ΕΚ.
(3)
Οι τιμές για την πρώτη δέσμη ΚΣΑ, που υπολογίστηκαν με βάση δεδομένα από το 2004 έως το 2007, παρατίθενται στην απόφαση 2010/409/ΕΕ της Επιτροπής, της 19ης Ιουλίου 2010, σχετικά με τους κοινούς στόχους ασφάλειας που αναφέρονται στο άρθρο 7 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (3).
(4)
Η οδηγία 2004/49/ΕΚ προβλέπει δεύτερη δέσμη ΚΣΑ, οι οποίοι πρόκειται να βασίζονται στην πείρα που θα αποκτηθεί από την πρώτη δέσμη κοινών στόχων ασφαλείας και την εφαρμογή τους. Η δεύτερη δέσμη πρέπει να αντικατοπτρίζει όλους τους τομείς προτεραιότητας στους οποίους είναι αναγκαία περαιτέρω βελτίωση της ασφάλειας. Οι τιμές για τη δεύτερη δέσμη ΚΣΑ έχουν υπολογιστεί με βάση τα δεδομένα από 2004 έως 2009, τα οποία έχουν διαβιβάσει στη ΣΥΕΕ (Eurostat) τα κράτη μέλη σύμφωνα με τον κανονισμό (ΕΚ) αριθ. 91/2003 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τις στατιστικές σχετικά με τις σιδηροδρομικές μεταφορές (4). Οι υπολογισμοί εκτελέστηκαν με χρήση της μεθόδου που περιγράφεται στα σημεία 2.1.1 και 2.3.1 του παραρτήματος της απόφασης 2009/460/ΕΚ.
(5)
Δεδομένου ότι η πρώτη δέσμη ΚΣΑ δημοσιεύτηκε τον Ιούλιο του 2010, δεν ήταν αρκετός ο χρόνος ώστε να αποκτηθεί επαρκής πείρα για την τροποποίηση των κατηγοριών κινδύνου. Γι’ αυτό οι κατηγορίες κινδύνου παραμένουν οι ίδιες, όπως στην πρώτη δέσμη ΚΣΑ. Με βάση πάντως το πλήθος ατυχημάτων και θανάτων στη σιδηροδρομική κυκλοφορία, οι δύο κύριες κατηγορίες κινδύνου είναι οι παρόντες χωρίς άδεια σε σιδηροδρομικές εγκαταστάσεις (60 % των θανάτων) και οι χρήστες ισόπεδων διαβάσεων (29 % των θανάτων).
(6)
Οι τιμές για τη δεύτερη δέσμη ΚΣΑ καλύπτουν το σιδηροδρομικό σύστημα της Ένωσης ως σύνολο. Δεν υπάρχουν διαθέσιμα δεδομένα για τον υπολογισμό ΚΣΑ όσον αφορά τα διάφορα μέρη του σιδηροδρομικού συστήματος όπως αναφέρονται στο στοιχείο ε) του άρθρου 3 της οδηγίας 2004/49/ΕΚ. Η εν λόγω διάταξη ορίζει τους ΚΣΑ ως τα επίπεδα ασφάλειας που πρέπει κατ’ ελάχιστον να επιτυγχάνονται στα διάφορα τμήματα του σιδηροδρομικού συστήματος (όπως φέρ’ ειπείν το συμβατικό σιδηροδρομικό σύστημα, το σιδηροδρομικό σύστημα υψηλών ταχυτήτων, τις μακρές σιδηροδρομικές σήραγγες ή τις γραμμές που χρησιμοποιούνται αποκλειστικά για εμπορευματικές μεταφορές) καθώς και στο σύστημα ως σύνολο, εκφραζόμενα ως κριτήρια αποδοχής κινδύνου. Η εκπόνηση ΚΣΑ για τα εν λόγω μέρη του σιδηροδρομικού συστήματος δεν είναι προς στιγμή εφικτή, λόγω έλλειψης εναρμονισμένων και αξιόπιστων δεδομένων σχετικά με τις επιδόσεις ασφαλείας μερών σιδηροδρομικών συστημάτων που λειτουργούν στα κράτη μέλη. Εντούτοις, είναι σκόπιμη η θέσπιση της δεύτερης δέσμης ΚΣΑ.
(7)
Συνεπώς, η απόφαση 2010/409/ΕΚ πρέπει να αντικατασταθεί από την παρούσα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 27 παράγραφος 1 της οδηγίας 2004/49/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και ορισμοί
Η παρούσα απόφαση καθορίζει τη δεύτερη δέσμη κοινών στόχων ασφαλείας για το σιδηροδρομικό σύστημα σύμφωνα με την οδηγία 2004/49/ΕΚ και την απόφαση 2009/460/ΕΚ.
Για τους σκοπούς της παρούσας απόφασης εφαρμόζονται οι ορισμοί της οδηγίας 2004/49/ΕΚ, του κανονισμού (ΕΚ) αριθ. 91/2003 και της απόφασης 2009/460/ΕΚ.
Άρθρο 2
Εθνικές τιμές αναφοράς
Οι εθνικές τιμές αναφοράς για τα κράτη μέλη και για τις διάφορες κατηγορίες κινδύνου που χρησιμοποιούνται στον υπολογισμό των κοινών στόχων ασφαλείας δίδονται στο μέρος 1 του παραρτήματος.
Άρθρο 3
Κοινοί στόχοι ασφαλείας
Οι τιμές, οι οποίες καλύπτουν το σιδηροδρομικό σύστημα ως σύνολο, της δεύτερης δέσμης κοινών στόχων ασφαλείας για τις διάφορες κατηγορίες κινδύνου δίδονται στο μέρος 2 του παραρτήματος.
Άρθρο 4
Κατάργηση
Η απόφαση 2010/409/ΕΚ καταργείται.
Άρθρο 5
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 23 Απριλίου 2012.

Labels: 8